....il-Qorti tordna li jitħallsu €5,000 f'danni wara li sabet illi kienu trattati ħażin u nżammew ma' priġunieri rġiel.... Grupp ta' priġunieri transgender rebħu każ kostituzzjonali kontra l-awtoritajiet tal-ħabs, bil-Qorti tordna l-ħlas ta' €5,000 f'danni wara li ddeċidiet favurihom, jiġifieri li d-drittijiet tagħhom kienu qed jinkisru minħabba l-fatt li kienu trattati ħażin u li nżammu ma' priġunieri rġiel. Is-seba' priġunieri, wħud minnhom li kienu diġa għaddew mit-tranżizzjoni mill-ġeneru maskili għal dak femminili, kollha kienu jgħixu ħajjtihom bħala nisa u kollha identifikaw lilhom infushom bħala nisa wkoll. Huma fetħu dan il-każ kontra l-awtoritajiet tal-Faċilità Korrettiva ta' Kordin għax insistew li dawn baqgħu dejjem jitrattawhom ta' irġiel. Jew jibqgħu mal-irġiel jew inkella bla xogħol... Wħud minn dawn il-priġunieri ingħataw l-għażla li jimxu għas-sezzjoni tan-nisa, imma dan kien ifisser li jitlfu l-opportunità li jaħdmu u jistudjaw, offerta li huma naturalment m'aċċettawx. Dan minħabba illi jekk ma jaħdmux ma jkunux jistgħu jħallsu għat-trattament tal-ormoni, apparti kunsiderazzjonijiet oħrajn. Il-priġunieri nisa u l-wardens kienu ostili lejn dawn il-priġunieri wkoll. Lanqas biss setgħu jinħaslu... Is-sitwazzjoni waslet biex dawn kienu redikolati, insultati u biex diversi priġunieri u anke wardens tal-ħabs jgħaddu kummenti vulgari b'konnotazzjonijiet qawwija sesswali fil-konfront ta' dawn il-priġunieri. Minkejja li wħud minnhom kienu fi stadju ta' tranżizzjoni xorta kellhom jieħdu 'shower' mal-irġiel, xi ħaġa li waslet biex saħansitra xi drabi lanqas biss setgħu jinħaslu għax beżgħu għas-sigurtà tagħhom. 'Pruvajna nakkomodawhom' Il-grupp ta' seba' priġunieri argumentaw li d-drittijiet tagħhom ta' ħajja privata kienu qed jinkisru u dan kien jikkostitwixxi bħala trattament degredanti u inuman. Huma qalu li minflok ambjent sigur u dinjituż, l-awtoritajiet tal-ħabs poġġewhom f'sitwazzjonijiet illi fihom kienu f'riskju għoli ta' vjolenza sesswali u psikoloġika. Minn naħa tagħhom l-awtoritajiet tal-ħabs argumentaw illi huma ppruvaw jakkomodaw lil dawn il-priġunieri billi allokaw ħinijiet differenti għal meta jkunu jistgħu jinħaslu. Huma qalu wkoll li qatt ma kienu rċevew rapporti ta' abbuż mill-gwardjani jew minn priġunieri oħrajn. Minn naħa tagħha l-Qorti nnotat li l-priġunieri daħlu fil-faċilita ta' età żgħira u kienu sofrew ħafna matul il-perjodu li kienu l-ħabs. Il-Qorti għamlet referenza għal każi Ewropej u l-liġi lokali bil-Maġistrat Silvio Meli jgħid li dak li għaddew minnu l-priġunieri transgender jaqa' taħt il-parametri tal-liġi kif stabbiliti minn Strasburgu, jiġifieri li huwa ksur tad-drittijiet tagħhom. Il-Maġistrat ordna lid-Direttur tal-Faċilità Korrettiva ta' Kordin biex iħallas lis-seba' priġunieri €4,000 talli inkisrulhom id-drittijiet u €1,000  oħra għad-danni li dawn sofrew fid-dinjità tagħhom.